b"\n_START_ARTICLE_\nManneken Pis\n_START_SECTION_\nEtimologija\n_START_PARAGRAPH_\n\xc4\x8ce smo natan\xc4\x8dni, je pravo ime kipa Menneke Pis. V flam\xc5\xa1\xc4\x8dini ali nizozem\xc5\xa1\xc4\x8dini, pa tudi v bruseljskem nare\xc4\x8dju een manneke pomeni majhen mo\xc5\xbe, medtem ko een menneke pomeni majhen de\xc4\x8dek (manj\xc5\xa1i mo\xc5\xbe: de\xc4\x8dek)._NEWLINE_Manneken Pis je imel v\xc4\x8dasih vzdevek majhen Julien (Juliaenkensborre), ki se dejansko nana\xc5\xa1a na izginuli Julienov vodnjak.\n_START_SECTION_\nLokacija in dostopnost\n_START_PARAGRAPH_\nKip je v sredi\xc5\xa1\xc4\x8du Bruslja, le pet minut hoje od Velikega trga, na kri\xc5\xbei\xc5\xa1\xc4\x8du dveh ulic: Ch\xc3\xaane/Eikstraat in \xc3\x89tuve/Stoofstraat.\n_START_SECTION_\nIzvor\n_START_PARAGRAPH_\nNajstarej\xc5\xa1o omembo je mogo\xc4\x8de najti v upravnem besedilu iz leta 1451 in 1452 o vodnih linijah, ki naj bi oskrbovale bruseljske vodnjake. Od za\xc4\x8detka je imel vodnjak klju\xc4\x8dno vlogo pri razdeljevanju pitne vode. Kip je stal je na stebru in zlival vodo v dvojno pravokotno kamnito korito. Edine predstavitve so vidne na sliki Denisa Van Alsloota, ki predstavlja bruseljski Ommegang, sprevod iz leta 1615, in na skici zanjo._NEWLINE_Prvi kip je zamenjala nova bronasta razli\xc4\x8dica, naro\xc4\x8dena leta 1619. Ta 61 centimetrov visok kip na vogalu ulic \xc3\x89tuve in  Grands Carmes, je naredil bruseljski kipar Hieronimus Duquesnoy starej\xc5\xa1i (1570\xe2\x80\x931641), o\xc4\x8de J\xc3\xa9r\xc3\xb4ma Duquesnoya mlaj\xc5\xa1ega in slavnega  Fran\xc3\xa7oisa Duquesnoya. Verjetno so ga vlili in vgradili leta 1620. V tem \xc4\x8dasu je steber, ki je podpiral kip in dvojno pravokotno korito, popolnoma preoblikoval Daniel Raessens._NEWLINE_Med svojo zgodovino se je kip sre\xc4\x8dal z mnogimi nevarnostmi. Francosko bombardiranje Bruslja leta 1695 je pre\xc5\xbeivel nepo\xc5\xa1kodovan, toda po\xc5\xa1kodovane so bile cevi, tako da nekaj \xc4\x8dasa ni bilo vode v vodnjaku. Bro\xc5\xa1ura, objavljena istega leta, opisuje to epizodo. To besedilo je najstarej\xc5\xa1e potrdilo, da je Manneken Pis postal \xc2\xbbslaven, cenijo ga vsi in znan je po vsem svetu\xc2\xab. Prvi\xc4\x8d je postal simbol Bruslja. Pravijo, da je po bombardiranju zmagoslavno spet na svojem podstavku. Ob tej prilo\xc5\xbenosti je bil nad glavo napisan naslednji odlomek iz Biblije: In petra exaltavit me, et nunc exaltavi caput meum super inimicos meos (Gospod me je postavil na kamnit podstavek in zdaj dvigam glavo nad sovra\xc5\xbenike). Kot je razvidno iz gravure Jacquesa Harrewijna iz leta 1697, fontana ni ve\xc4\x8d na ulici, temve\xc4\x8d v poglobitvi na vogalu ulic Ch\xc3\xaane in \xc3\x89tuve._NEWLINE_Leta 1770 sta steber in dvojno pravokotno korito izginila; kip je bil vklju\xc4\x8den v nov okras v obliki kamnite ni\xc5\xa1e v skalnem slogu, ki izvira iz nekega drugega vodnjaka v Bruslju. Voda je preprosto tekla skozi re\xc5\xa1etko v tleh, ki je bila v 19. stoletju nadome\xc5\xa1\xc4\x8dena s koritom. Na svoji novi postavitvi je kip videti manj\xc5\xa1i._NEWLINE_Celotna struktura je za\xc5\xa1\xc4\x8ditena z ograjo, zadnja razli\xc4\x8dica je iz leta 1851. Slednja je prepre\xc4\x8dila dostop do vode in vodnjak je dobil okrasno in simboli\xc4\x8dno vlogo. Prav tako se je godilo tudi drugim vodnjakom. To je povezano s prizadevanji mesta Bruselj v za\xc4\x8detku leta 1855, da bi se omogo\xc4\x8dila dostava pitne vode v domove._NEWLINE_Kip je bil ve\xc4\x8dkrat ukraden, \xc5\xa1e ve\xc4\x8d je bilo poskusov kraje. Po legendi je bil kip odstranjen leta 1745 in najden v flamskem mestu Grammont (nizozemsko Geraardsbergen). Bruselj\xc4\x8dani so kot znak zahvale temu mestu podarili repliko kipa. V resnici so ga prvi poskusili ukrasti francoski grenadirji, ki so bili  name\xc5\xa1\xc4\x8deni v Bruslju leta 1747. Prebivalci so se uprli in jim zagrozili z ma\xc5\xa1\xc4\x8devanjem. Francoski kralj Ludvik XV. je  pomiril spor in zanj daroval z zlatom vezen brokat. Dovolil je, da ima me\xc4\x8d in ga okrasil s kri\xc5\xbeem svetega Ludvika._NEWLINE_Kip je leta 1817 ukradel begunec Antoine Licas. Obsojen je bil na dosmrtno prisilno delo. Najprej je bil eno uro privezan na klado na Velikem trgu. Izvirni kip je bil med to krajo v 11 kosih, a ga je obnovil usposobljen varilec s pomo\xc4\x8djo kiparja Gillesa-Lamberta Godecharla. Kosi so se ujemali in se uporabili za izdelavo kalupa, v katerega je bil vlit bronast kip. Kip je bil nato privit na novo bazo z oznako 1620-REST 1817.\n_START_SECTION_\n20. stoletje do danes\n_START_PARAGRAPH_\nManneken Pis je v 20. stoletju do\xc5\xbeivel podobne nesre\xc4\x8de. Dve poskusni kraji sta bili leta 1955 in 1957. Po nekaterih zapisih je bil ukraden najmanj sedemkrat; januarja 1963 so \xc5\xa1tudenti \xc5\xa1tudentskega zdru\xc5\xbeenja Antwerpna De Wikings vi\xc5\xa1je poslovne \xc5\xa1ole (Sint-Ignatius Handelshogeschool), ki je zdaj del Antwerpenske univerze, \xc2\xbbugrabili\xc2\xab\xc2\xa0kip za pet dni, nato so ga predali antwerpenskim organom. Lokalni in mednarodni tisk je objavil zgodbo in prispeval k zbiranju sredstev \xc5\xa1tudentov za dve siroti\xc5\xa1nici. Resnej\xc5\xa1e je bilo, ko je izginil leta 1965; kip je odtrgal tat, ostali so le nogice in gle\xc5\xbenji. Junija 1966 je antwerpenska revija De Post prejela anonimni telefonski klic. Telo kipa naj bi bilo v kanalu Charleroi. Res so ga na\xc5\xa1li potaplja\xc4\x8di, ki jih je poslala revija in 27. junija je bil vrnjen v Bruselj. Ponovno je bil obnovljen in za\xc5\xa1\xc4\x8diten, izvirnik je zdaj shranjen v drugem nadstropju muzeja mesta Bruselj (Maison du Roi/Broodhuis) na Velikem trgu.  Na vogalu ulice Ch\xc3\xaane in \xc3\x89tuve je bil zamenjan s kopijo.\n_START_SECTION_\nObla\xc4\x8denje\n_START_PARAGRAPH_\nManneken Pis je preoble\xc4\x8den ve\xc4\x8dkrat na teden po objavljenem urniku, ki je postavljen na ograji okoli vodnjaka. Od leta 1954 za obla\xc4\x8dila skrbi nedobi\xc4\x8dkonosno zdru\xc5\xbeenje Prijatelji Manneken-Pisa, ki vsako leto pregleda ve\xc4\x8d sto novih modelov. Nekaj jih izbere, nato jih izdelajo ._NEWLINE_Njegovo garderobo sestavlja okoli tiso\xc4\x8d razli\xc4\x8dnih obla\xc4\x8dil, od katerih jih je veliko mogo\xc4\x8de videti na stalni razstavi v Mestnem muzeju na Velikem trgu,  nasproti Mestne hi\xc5\xa1e. Februarja 2017 je odprl svoja vrata posebej zasnovan muzej na ulici Ch\xc3\xaane/Eikstraat, \xc5\xa1t. 19, imenovan Obla\xc4\x8dila Manneken Pisa. _NEWLINE_\xc4\x8ceprav so obla\xc4\x8dila izum 20. stoletja, njihova ob\xc4\x8dasna uporaba sega skoraj do datuma litja; najstarej\xc5\xa1e obla\xc4\x8dilo v mestnem muzeju je iz 17. stoletja.  Leta 1756 je popis pokazal, da je imel Manneken Pis pet popolnih obla\xc4\x8dil. Od leta 1918 do 1940 so mu jih zamenjali okoli 30. \xc5\xa0ele po letu 1945 se je to izjemno razmahnilo; leta 1994 je imel ve\xc4\x8d kot 400 obla\xc4\x8dil, ve\xc4\x8d kot 750 v letu 2005 in ve\xc4\x8d kot 950 v letu 2016.  Menjanje obla\xc4\x8dila je barvita slovesnost, ki jo pogosto spremlja glasbena spremljava. Veliko obla\xc4\x8dil je narodna no\xc5\xa1a narodov, ki prihajajo v Bruselj kot turisti, pa tudi uniforme razli\xc4\x8dnih trgovcev, poklicev, zdru\xc5\xbeenj in podru\xc5\xbenic civilnih in voja\xc5\xa1kih slu\xc5\xbeb.\n_START_SECTION_\nFolklora\n_START_PARAGRAPH_\nOb nekaterih prilo\xc5\xbenostih je na kip pritrjen vr\xc4\x8dek piva. Napolnijo ga s pivom, ki te\xc4\x8de iz kipa in ga ponujajo ljudem, ki gredo mimo.\n_START_SECTION_\nV Belgiji\n_START_PARAGRAPH_\n\xc4\x8ceprav je bruseljski najbolj znan, je \xc5\xa1e precej drugih. Nastal je spor o tem, ali je starej\xc5\xa1i tisti v Bruslju ali v Geraardsbergnu.  Podobni kipi so tudi v belgijskih mestih Koksijde, Hasselt, Gent, Brugge, v mestu Braine-l'Alleud (kjer se imenuje Il Gamin Quipiche) in v francoski flandrijski vasi Broxeele, ki ima isto etimologijo kot Bruselj.\n_START_SECTION_\nKipi, navdahnjeni po Manneken Pisu\n_START_PARAGRAPH_\nOd leta 1987 je imel Manneken Pis enakovredno deklico Jeanneke Pis, ki je na vzhodni strani majhne ulice, imenovane Impasse de la Fid\xc3\xa9lit\xc3\xa9/ Getrouwheidsgang blizu ulice Bouchers, majhna deklica \xc4\x8depi in lula, polni majhen vodnjak, a je manj slavna._NEWLINE_Het Zinneke je kip psa, ki urinira proti stebri\xc4\x8dku na plo\xc4\x8dniku, kar malo spominja na Manneken Pis, a ni povezan z vodnjakom. Zinneke pomeni pankrt v bruseljskem nare\xc4\x8dju."